Тиртей
О, хубаво е за храбреца да умре…

Превод от старогръцки: Борислав Георгиев, 1970

chitanka.info

О, хубаво е за храбреца да умре

във първите редици на борбата

в защита на родината.

Но да напуснеш своето отечество

и плодородните му равнини,

да тръгнеш по просия —

какво по-тежко от това?

Да скиташ със любимата си майка

и стария баща,

и дребните дечица, милата съпруга =

ти ставаш неприятен и за тези,

при които идеш,

отстъпил пред мизерията и глада,

срамиш рода си

и унищожаваш светлия си образ,

и вредом те преследват

нещастие и бедност.

А щом е тъй, щом няма

ни почит за беглеца —

нека храбро се бием за родината

и за децата си.

И по-добре е да умрем, отколкото

живота си да жалим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.